ભલે ફિલ્મી કે વેવલું સાઉન્ડ કરે પણ જિંદગીમાં અમુક નામ, વ્યક્તિ, વસ્તુ, જગ્યા કે તત્વો સાથે આપણી જબરી લેણાદેણી હોય છે! ૨૦૦૯ માં મેં ‘સંદેશ’ દૈનિકમાં બુધવારે કોલમ લખવાનું ચાલુ કર્યું એ સમય મારી જિંદગીનો એક બહુ જ મોટો ટર્નિંગ પોઈન્ટ હતો. ઉંમર ફક્ત ૨૩ વર્ષ, પ્રોફેશનલી લખવાનું એ પણ ડેડલાઈનમાં, અને એ પણ દર બુધવારે નવાં વિષયો સાથે! નો વે, મારું કામ નહિ એ. ત્યારે તત્કાલીન મેગેઝિન એડિટર ધૈવત ત્રિવેદી એ પ્રેમ થી ધક્કો મારી મને લખતો કર્યો, હું ઓરકુટ અને ફેસબુકમાં એ પહેલા લગભગ ૨૦૦૬ થી થોડું થોડું લખતો, ‘ચિત્રલેખા’માં નિયમિત પત્રો લખતો જે છપાતા. બસ, આટલું જ. અંતે નવેમ્બર ૨૦૦૯માં વિકલી કોલમ શરુ થઇ અને નામ રાખવામાં આવ્યું, ‘યંગિસ્તાન’! આજે સાત વર્ષ પછી પણ અવિરત જર્ની ચાલુ જ રહી છે અને જુઓ આજે જોગાનુજોગ આ ‘નિયોનેટ’ મેગેઝિન માટે વિશિંગ નોટ લખી રહ્યો છું, એનું નામ પણ ‘યંગિસ્તાન’ જ રાખવામાં આવ્યું!